Mobilvideo fra dødsfergen: «Den synker nå»
«Skal jeg virkelig dø», sier en av elevene på mobilvideo som er gitt ut til mediene. Mer enn 300 mennesker er omkom eller er savnet etter fergeulykken i Sør-Korea om morgenen onsdag 16. april. Av de 220 som er bekreftet omkommet, ble det fleste funnet inne i selve fergen. 80 prosent av disse var elever ved en videregående skole i byen Ansan, like sør for Seoul. Elevene var på en skoletur til turistøya Jeju da fergen Sewol kantret. Videoen ble funnet på mobiltelefonen til omkomne 17 år gamle Park Su-heyon. 17-åringens far, Park Jong-dae, har gitt mobilvideoen til mediene, fordi han ønsker at verden skal få vite mest mulig om det som skjedde på dødsfergen, skriver nyhetsbyrået AP. - Farvel, min sønn - Min sønn, det må ha vært kaldt og mørkt der du var, sa Park Jong-dae gråtende mens han leste opp en uttalelse på sørkoreansk tv: «Jeg håpte og ba om at du skulle overleve, men det gikk ikke slik. Nå er det på tide for oss å ta farvel, min sønn. Det er på tide at jeg og du sier farvel, og at jeg gir slipp på håpet som jeg ikke har klart å gjøre til nå. Vær så snill og tilgi meg. Farvel». I videoen kan man se en gruppe tenåringer som først spøker om det som skjer. Opptaket skal være filmet fra klokken 08.52 til klokken 09.09. «Definer tyngdekraft», sier en elev mens han forsøker å gå på veggene. «Det er som om vi er om bord i Titanic», sier en elev. - Vi vil ikke dø Etter hvert brer panikken seg blant tenåringene: «Vi vil ikke dø.» «Jeg trodde aldri fergen ville kantre.» «Pappa, jeg vil ikke dø.» «Hvis det kommer vann inn, så må vi komme oss ut.» «Den synker nå.» «Mamma, jeg elsker deg. Pappa, jeg elsker deg. Jeg elsker dere begge.» På videoen kan man høre beskjeder gitt fra skipsbroen over fergens høyttalere. Passasjerene blir bedt om å ta på seg redningsvester. Klokken 09.08 skal den siste beskjeden ha kommet over høyttalerne: «Til Danwon-elever og passasjerer: Vær så snill; ikke beveg dere bort fra posisjonene dere har nå.» Ventet med å evakuere Åtte minutter tidligere hadde mannskapet hatt kontakt med redningsmannskaper, og fortalt at fergen hadde kantret og at de ikke hadde noen mulighet til å seile videre. Kaptein Lee Jon-seok har blitt kraftig kritisert fordi han ventet for lenge med å beordre evakuering. Det skal ha tatt om lag 30 minutter før evakueringsordren kom. Ifølge AP er det uklart om passasjerene noen gang hørte denne. Kapteinen har forklart at han avventet evakuering av passasjerene, fordi han ikke ville ha dem ut i det kalde vannet med sterke strømmer, før redningsmannskapene var kommet til stedet. Mannskapet arrestert I en video som er gitt ut tidligere, kan man se kapteinen evakuere fergen i underbuksene, mens de mange passasjerene er fanget på innsiden. Alle de 15 personene i Sewol-mannskapet er arrestert. De er mistenkt for å ha neglisjert og forlatt personer i nød, ifølge AP. Sørkoreansk påtalemyndighet sier årsaken til at fergen sank kan være at man prøvde å dreie skipet for mye i en retning, at lasten ble stuet feil, modifikasjoner gjort på skipet eller tidevannets innflytelse. Søndag aksepterte Sør-Koreas president statsministerens avgang, på grunn av regjeringens håndtering av skipstragedien. Avgangen kom på et tidspunkt hvor kritikken fra pårørende mot regjeringen har blitt stadig sterkere. Anklagene går på at regjeringen ikke gjorde nok for å redde eller beskytte deres kjære.
Da fergen i Sør-Korea begynte å kantre, skal skoleelevene først ha tullet om Titanic, tatt «selfier» og snakket om Facebook-statuser. Deretter ble situasjonen preget av frykt og redsel.